Fredag fandt polsk politi den 62-årige nordjyske buschauffør Benny Weiss, hans 38-årige søn Brian Weiss og Benny Weiss' polskfødte hustru knivdræbt i deres hjem i Stettin i det nordvestlige Polen. Det skriver Nordjyske Stiftstidende. Kriminalpolitiet i Stettin oplyser, at alle tre er dræbt med kniv, og de vurderer, at drabene er foregået natten mellem 24. og 25. april. Men det var først fredag, da naboer til den dræbte familie undrede sig over, at familiens hund opførte sig underligt, at de tre dræbte blev fundet. Naboerne kontaktede ifølge Nordjyske en pårørende til den polskfødte hustru, som tog ud i huset og gjorde det makabre fund. Politiet har endnu ikke anholdt nogen for drabet og har heller ikke noget motiv. Benny Weiss er oprindeligt fra Nordjylland og har i 10 år arbejdet som buschauffør hos Hjørring Turistfart. Det gjorde han indtil sin død, selvom han var bosat med familien i Polen.

Opsummering:
En dansk far og søn er fundet knivdræbt i Polen. Faderens polskfødte hustru er ligeledes blevet dræbt.